11. ฐานะการเงินและผลการดำเนินงาน

(1) ข้อมูลทางการเงินโดยสรุป

(ก) สรุปรายงานการสอบบัญชี

ปี 2554 ผู้สอบบัญชีของบริษัทฯ คือ นางสาวสุพรรณี ตริยานันทกุล ผู้สอบบัญชีรับอนุญาต เลขทะเบียน
4498 แห่ง บริษัท สำนักงาน เอินส์ท แอนด์ ยัง จำกัด รายงานการสอบบัญชีประจำปี 2554
พอสรุปได้ว่า

“ ข้าพเจ้าได้ตรวจสอบงบดุล ณ วันที่ 31 ธันวาคม 2554 งบกำไรขาดทุน
งบแสดงการเปลี่ยนแปลงส่วนของผู้ถือหุ้น และงบกระแสเงินสดสำหรับปีสิ้นสุดวันเดียวกัน
(ของแต่ละปี) ของบริษัท วโรปกรณ์ จำกัด (มหาชน)
แล้วเห็นว่างบการเงินข้างต้นแสดงฐานะการเงิน ผลการดำเนินงาน และกระแสเงินสด
โดยถูกต้องตามที่ควรในสาระสำคัญตามหลักการบัญชีที่รับรองทั่วไป
โดยมิได้เป็นการแสดงความเห็นอย่างมีเงื่อนไข ข้าพเจ้าขอให้สังเกตหมายเหตุประกอบงบการเงิน
ข้อ 3 ในระหว่างปีปัจจุบัน บริษัทฯ ได้ปฏิบัติตามมาตรฐานการบัญชีฉบับปรับปรุงและที่ออกใหม่ ”

ปี 2552 - 2553 ผู้สอบบัญชีของบริษัทฯ คือ นายณรงค์ พันตาวงษ์ ผู้สอบบัญชีรับอนุญาต
เลขทะเบียน 3315 แห่ง บริษัท สำนักงาน เอินส์ท แอนด์ ยัง จำกัด รายงานการสอบบัญชีประจำปี
2552 - 2553 พอสรุปได้ว่า

“ ข้าพเจ้าได้ตรวจสอบงบดุล ณ วันที่ 31 ธันวาคม 2553 และ 2552 งบกำไรขาดทุน
งบแสดงการเปลี่ยนแปลงส่วนของผู้ถือหุ้น และงบกระแสเงินสดสำหรับปีสิ้นสุดวันเดียวกัน
(ของแต่ละปี) ของบริษัท วโรปกรณ์ จำกัด (มหาชน)
แล้วเห็นว่างบการเงินข้างต้นแสดงฐานะการเงิน ผลการดำเนินงาน และกระแสเงินสด
โดยถูกต้องตามที่ควรในสาระสำคัญตามหลักการบัญชีที่รับรองทั่วไป ”

(ข) ข้อมูลจากงบการเงิน เปรียบเทียบ 3 ปีที่ผ่านมา ( ตามเอกสารแนบ 3/1 - 3/3 )

(ค) อัตราส่วนทางการเงินที่สำคัญ เปรียบเทียบ 3 ปีที่ผ่านมา ( ตามเอกสารแนบ 3/4 )

(2) คำอธิบายและการวิเคราะห์ฐานะการเงินและผลการดำเนินงาน

ปี 2554 เป็นปีที่คาดกันว่าเศรษฐกิจโลกและเศรษฐกิจไทยจะฟื้นตัวอย่างต่อเนื่องจากปลายปี 2553
อย่างไรก็ตามเหตุการณ์รุนแรงทั้งทางด้านภัยธรรมชาติ และด้านการเงิน
ทั้งในประเทศไทยและในต่างประเทศทำให้การฟื้นตัวต้องหยุดชะงักลงอย่างเกินความคาดหมาย
ภายใต้สถานการณ์ดังกล่าว บริษัทได้บริหารจัดการด้วยความระมัดระวังเป็นอย่างยิ่ง
ด้วยนโยบายที่รอบคอบในทุกด้าน ส่งผลให้ ปี 2554
บริษัทฯมีผลประกอบการที่เปลี่ยนแปลงอย่างไม่มีนัยสำคัญจากปีที่ผ่านมา ดังนี้

สำหรับปี 2554 บริษัทฯมีรายได้จากการขายและต้นทุนขายลดลงเล็กน้อยอยู่ที่ 1,887.95 และ
1,750.31 ล้านบาท ตามลำดับ หรือลดลงร้อยละ 4.49 และ 5.99 ตามลำดับ
ในขณะที่ค่าใช้จ่ายในการขายและการบริหารเพิ่มขึ้นเป็น 72.20 ล้านบาท หรือเพิ่มขึ้นร้อยละ 7.75
บริษัทฯ มีความสามารถในการทำกำไรจากธุรกิจหลักเพิ่มขึ้นเล็กน้อย กล่าวคือ
ต้นทุนขายต่อรายได้จากการขายอยู่ที่ร้อยละ 92.70 ซึ่งลดลงจากร้อยละ 94.18 ในปีก่อนหน้า
ค่าใช้จ่ายทางการเงินเพิ่มขึ้นจาก 17.47 ล้านบาท เป็น 18.39 ล้านบาท
เนื่องจากเงินกู้ยืมและอัตราดอกเบี้ยที่เพิ่มขึ้น ส่งผลให้บริษัทฯมีกำไรสุทธิอยู่ที่ 53.26 ล้านบาท
หรือกำไรสุทธิต่อหุ้นอยู่ที่ 0.55 บาท

ณ สิ้นปี 2554 บริษัทมีสินทรัพย์รวมอยู่ที่ 2,125.63 ล้านบาท หรือลดลง 6.48 ล้านบาทจาก ณ
สิ้นปีก่อน ซึ่งเปลี่ยนแปลงอย่างไม่มีนัยสำคัญ โดยที่สินทรัพย์หมุนเวียนรวมเพิ่มขึ้นเล็กน้อย 8.27
ล้านบาท ดังปรากฏในรายการลูกหนี้การค้าลดลง 65.94 ล้านบาท อยู่ที่ 366.41 ล้านบาท
ในขณะที่สินค้าคงเหลือ และสินทรัพย์หมุนเวียนอื่นเพิ่มขึ้น 44.74 และ 30.99 ล้านบาท มาอยู่ที่
539.81 และ 54.98 ล้านบาท ตามลำดับ
และทำให้สัดส่วนสินทรัพย์หมุนเวียนต่อสินทรัพย์ไม่หมุนเวียนไม่เปลี่ยนแปลงอยู่ที่ 45 ต่อ 55
ในขณะที่ที่ดิน อาคารและอุปกรณ์ลดลงเล็กน้อยอยู่ที่ 1,135.90 ล้านบาท
เนื่องจากการลดลงของงานระหว่างก่อสร้างและเครื่องจักรระหว่างติดตั้ง

บริษัทมีหนี้สินหมุนเวียนอยู่ที่ 751.99 ล้านบาท ลดลง 83.54 ล้านบาทโดยเป็นการลดลงของ 3
รายการหลัก ได้แก่ เจ้าหนี้การค้าและเจ้าหนี้อื่น
เงินเบิกเกินบัญชีและเงินกู้ยืมระยะสั้นจากสถาบันการเงิน และเจ้าหนี้ทรัสต์รีซีทส์ที่ลดลง 49.87
20.78 และ 16.96 ล้านบาทตามลำดับ มาอยู่ที่ 101.55 83.19 และ 518.11 ล้านบาท
ในขณะที่หนี้สินไม่หมุนเวียนเพิ่มขึ้น 57.23 ล้านบาท โดยบริษัทได้เบิกเงินกู้ระยะยาวจำนวน 88.0
ล้านบาท และได้ชำระคืนเงินกู้ระยะยาวจำนวน 23.40 ล้านบาท และ ทำให้มียอดหนี้ค้างชำระอยู่ที่
111.6 ล้านบาท และชำระคืนหนี้สินตามสัญญาเช่าทางการเงินจำนวน 28.02 ล้านบาท
ทำให้ยอดหนี้ค้างชำระอยู่ที่ 18.52 ล้านบาท สำหรับส่วนของผู้ถือหุ้น
บริษัทมีทุนออกจำหน่ายและชำระเต็มมูลค่าแล้วอยู่ที่ 487.32 ล้านบาท ซึ่งเพิ่มขึ้น 11.88 ล้านบาท
เนื่องจากหุ้นปันผลจากปี 2553 กำไรสะสมที่ยังไม่ได้จัดสรรอยู่ที่ 354.00 ล้านบาท ซึ่งเพิ่มขึ้น
7.93 ล้านบาทจากการจ่ายเงินปันผลระหว่างปี 2554 ในขณะที่ส่วนเกินมูลค่าหุ้น
และกำไรสะสมสำรองตามกฎหมายไม่เปลี่ยนแปลง

บริษัทยังคงมีความเข้มแข็งด้านการเงิน โดยอัตราส่วนหมุนเวียนเพิ่มขึ้นอยู่ที่ 1.28
อัตราส่วนหนี้สินต่อทุนลดลงเล็กน้อยจาก 0.71 เป็น 0.68 อัตรากำไรสุทธิอยู่ที่ร้อยละ 2.78
โดยเฉลี่ยอัตราผลตอบแทนต่อสินทรัพย์ และผลตอบแทนต่อส่วนของผู้ถือหุ้นเพิ่มขึ้นอยู่ที่ร้อยละ 2.50
และ 4.24 ตามลำดับ มูลค่าหุ้นตามบัญชีลดลงอยู่ที่ 12.99 บาทต่อหุ้น

โดยสรุป ณ สิ้นปี 2554
บริษัทมีฐานะการเงินที่เปลี่ยนแปลงอย่างไม่มีนัยสำคัญและมีความเสี่ยงทางการเงินลดลง
ในขณะที่สำหรับปี 2554 บริษัทมีผลการดำเนินงานโดยรวมใกล้เคียงกับปี 2553
(หากไม่นำรายการพิเศษที่เกี่ยวกับกำไรจากตราสารอนุพันธ์ที่ยังไม่เกิดขึ้นจริง มาพิจารณาประกอบ)

บริษัทได้มีการเตรียมพร้อมและปรับตัวเพื่อรองรับกับปัจจัยเสี่ยงต่าง ๆ
ที่เกิดขึ้นแล้วและอาจจะทวีความรุนแรงขึ้นอีกในปี 2555 โดยเฉพาะภาวะเศรษฐกิจโลกที่ชะลอตัว
ความผันผวนในตลาดการเงินโลกและราคาน้ำมัน และวิกฤติจากเหตุภัยพิบัติทางธรรมชาติ
ด้วยการติดตามข้อมูลข่าวสารอย่างใกล้ชิดจากพันธมิตรทางธุรกิจด้านการลงทุนในเทคโนโลยีการผลิต
ด้านการผลิต และด้านการเงิน และการพัฒนาบุคลากรอย่างต่อเนื่อง
บริษัทจึงเชื่อมั่นว่าจะสามารถสร้างความเติบโตอย่างยั่งยืนได้ต่อไป

(3) ค่าตอบแทนของผู้สอบบัญชี

    1.  ค่าตอบแทนจากการสอบบัญชี (Audit fee) ที่บริษัทได้จ่ายให้แก่นายณรงค์ พันตาวงษ์
        ผู้สอบบัญชี สังกัด บริษัท สำนักงาน เอินส์ท แอนด์ ยัง จำกัด ในรอบปีบัญชีสิ้นสุดวันที่ 31
        ธันวาคม 2554 รวมเป็นเงิน 900,000 บาท

    2.  ค่าบริการอื่น (non-audit fee) - ไม่มี -